A Bizottság 394/2001/EK rendelete

(2001. február 27.)

a juhhús- és kecskehústermelőknek nyújtott jövedelemtámogatás alkalmazásának részletes szabályairól szóló 2700/93/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az 1669/2000/EK rendelettel [1] módosított, a juh- és kecskehús piacának közös szervezéséről szóló, 1998. november 3-i 2467/98/EK tanácsi rendeletre [2] és különösen annak 5. cikke (9) bekezdésére,

tekintettel a legutóbb a 2825/2000/EK rendelettel [3] módosított, a juhhús- és kecskehústermelők jövedelemtámogatásának odaítélésére vonatkozó általános szabályok megállapításáról szóló, 1990. november 27-i 3493/90/EGK tanácsi rendeletre [4] és különösen annak 2. cikke (4) bekezdésére,

mivel:

(1) A legutóbb a 193/98/EK rendelettel [5] módosított, a Közösség egyes kedvezőtlen helyzetű térségeiben a juh- és kecsketartásra vonatkozó külön támogatás bevezetéséről szóló, 1990. május 14-i 1323/90/EGK tanácsi rendelet [6] külön támogatást nyújt a termelőknek az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK [7] tanácsi rendeletben meghatározott kedvezőtlen helyzetű térségekben.

(2) A kedvezőtlen helyzetű térségben lévő termelőknek a 3493/90/EGK rendelet 2. cikkének (2) bekezdésében megadott meghatározása úgy módosult, hogy az minden olyan juh- és kecsketenyésztőre kiterjed, akik gazdasága az 1257/1999/EK rendelet 17. cikkének megfelelően meghatározott térségeken helyezkedik el, vagy akik gazdasága mezőgazdasági célokra használt területének legalább 50 %-a ilyen térségeken fekszik.

(3) Ezért szükséges a legutóbb az 1410/1999/EK rendelettel [8] módosított 2700/93/EK bizottsági rendelet [9] módosítása annak érdekében, hogy az összhangba kerüljön a kedvezőtlen helyzetű térségben lévő termelő meghatározásával.

(4) A 3493/90/EGK rendelet módosítása 2000. december 20-án lépett hatályba. Mivel a módosítások a gazdálkodó számára könnyebbé teszik a szabályok betartását, helyénvaló e rendelet alkalmazását a 2001-es gazdasági év kezdetétől előírni.

(5) Az e rendeletben előírt intézkedések összhangban vannak a Juh- és Kecskehúspiaci Irányítóbizottság véleményével,

ELFOGADTA EZT A RENDELETET:

1. cikk

A 2700/93/EGK rendelet 1a. cikke helyébe az alábbi rendelkezés lép:

"1a. cikk

Egyes kedvezőtlen helyzetű térségekben a külön támogatás alkalmazása (1323/90/EGK rendelet):

1. Az 1323/90/EGK rendelet 1. cikkében előírt külön támogatás igénybevétele érdekében a 3494/90/EGK rendelet 2. cikkének (2) bekezdésében megállapított feltételeknek megfelelő termelőnek:

a) minden évben nyilatkoznia kell gazdaságának teljes mezőgazdasági hasznosítású földterületéről az egyes közösségi támogatási rendszerekre vonatkozó integrált igazgatási és ellenőrzési rendszer alkalmazására vonatkozó részletes szabályok megállapításáról szóló, 3887/92/EGK rendelet 4. cikkében előírt "területi" támogatás igénylőlapon, és a nyilatkozatban meg kell jelölnie azon parcellákat, amelyek kedvezőtlen helyzetű térségeken fekszenek, és amelyeket mezőgazdasági célra használnak;

b) amennyiben nem kell benyújtania az a) pontban említett nyilatkozatot, minden évben külön nyilatkozatot kell benyújtania, adott esetben az integrált rendszer által a mezőgazdasági parcellák azonosítására szolgáló rendszer használatával. A nyilatkozatnak meg kell jelölnie a nyilatkozó tulajdonában álló, általa bérelt vagy bármely jogviszony keretében használt összes földterület elhelyezkedését, mindegyik esetében a terület megadásával, és részleteznie kell azon parcellákat, amelyek kedvezőtlen helyzetű térségeken fekszenek, és amelyeket mezőgazdasági célra hasznosítanak. A tagállamok rendelkezhetnek az anyajuhra és/vagy anyakecskére vonatkozó jövedelemtámogatás iránti kérelembe befoglalandó külön nyilatkozatról.

2. Az illetékes hatóság igényelheti tulajdoni lap, bérleti szerződés vagy a termelők közötti írásos megállapodás, adott esetben azon helyi vagy regionális hatóság igazolásának bemutatását, amely a földet mezőgazdasági hasznosításra az adott termelő rendelkezésére bocsátotta. Az igazolásnak meg kell jelölnie a termelőnek nyújtott földet és a kedvezőtlen helyzetű térségen fekvő parcellákat.

3. A tagállamok követelhetik, hogy az 1. pont b) alpontjában említett esetben a külön nyilatkozat benyújtása a "területi" támogatás igénylőlapon történjen.

4. A tagállamok minden egyes gazdasági évben június 30. előtt tájékoztatják a Bizottságot azon termelők számáról és regionális elhelyezkedéséről, akik az 1. pont b) alpontjában a "területi" támogatás igénylőlapon igazolták támogatás iránti igényüket.

5. A termelő "területi" nyilatkozatát és külön nyilatkozatát a 3887/92/EGK rendelet 6. és 7. cikkével összhangban ellenőrizni kell. A fent említett eljárásokkal ténylegesen meghatározott területeket kell figyelembe venni a gazdaság teljes mezőgazdasági hasznosítású földterületéhez viszonyítva a kedvezőtlen helyzetű térségeken található, mezőgazdasági hasznosítású földterület százalékos arányának kiszámításakor.

6. Ha a gazdálkodó által bemutatott, fent említett okmányok azt jelzik, hogy legalább a használt terület 50 %-a kedvezőtlen helyzetű térségen helyezkedik el, de a tényleges ellenőrzés vagy vizsgálat azt mutatja, hogy a százalékos mérték 50 % alatt van, a külön támogatást nem lehet kifizetni és az anyajuhra vonatkozó jövedelemtámogatást a ténylegesen megállapított százalék és az 50 % különbsége közötti mértékben csökkenteni kell.

Azonban a szándékos vagy súlyosan gondatlan hamis nyilatkozattétel esetén:

- az adott termelőt ki kell zárni az anyajuhra/-kecskére vonatkozó jövedelemtámogatási rendszerből az adott gazdasági évre, és

- szándékos hamis nyilatkozattétel esetén pedig a következő gazdasági évre is ki kell zárni a rendszerből.

A csökkentést nem kell alkalmazni, ha a termelő bizonyítja, hogy a terület meghatározása az illetékes hatóság által elismert információkon alapult."

3. cikk

Ez a rendelet az Európai Közösségek Lapjában való kihirdetését követő hetedik napon lép hatályba.

Ezt a rendeletet a 2001-es gazdasági év kezdetétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. február 27-én.

a Bizottság részéről

Franz Fischler

a Bizottság tagja

[1] HL L 193., 2000.7.29., 8. o.

[2] HL L 312., 1998.11.20., 1. o.

[3] HL L 328., 2000.12.23., 1. o.

[4] HL L 337., 1990.12.4., 7. o.

[5] HL L 20., 1998.1.27., 18. o.

[6] HL L 132., 1990.5.23., 17. o.

[7] HL L 160., 1999.6.26., 80. o.

[8] HL L 164., 1999.6.30., 53. o.

[9] HL L 245., 1993.10.1., 99. o.

--------------------------------------------------